《谢方德顺古风》
宋代·刘子翚

吾闻沧溟深，浸灌东南维。长风一荡潏，莽苍天为低。

中藏百怪珍，文彩光陆离。潜鲲尽鹏材，游鱼悉龙资。

罔象溯波浮，天吴跃空飞。蚌虽辱泥涂，犹能吐珠玑。

地灵物固然，在人必多奇。英英方家郎，秀发如琼枝。

装怀素王书，落笔幼妇词。我昔官壶山，邂逅初见之。

宾筵为劝驾，一武登云梯。鸿鶱九霄快，骥骋天路夷。

似闻东诸侯，辟书已交驰。惠然访吾庐，窈窕穷山溪。

夜灯一笑欢，愁抱忽若遗。语妙时脱尘，饮豪屡反卮。

领新意自失，佳处昔未窥。胡为遽改辕，归袂风披披。

上祈养德业，下祝慎鼎帏。敬言崇道公，久别良伫思。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。